钦定古今图书集成/明伦汇编/官常典/第792卷 > 陈咸
## 钦定古今图书集成/明伦汇编/官常典/第792卷 > 陈咸

按《宋史》本传：咸字逢儒，监察御史升卿次子。为叔父
巨卿后。登淳熙二年进士第，调内江县尉。县吏受贿，
赋民不均，咸以闻于部使者，为下令，听民自陈利病，
而委咸均其赋。改知果州南充县，转运司辟主管文
字。岁旱，税司免下户两税，转运使安节以为亏漕计，
咸白安节曰：“苟利于民，违之不可。”因言：“今楮币行于
四川者，几亏三百万，苟增印百万，足以补放免之数。”
安节从之。军多滥请，咸每裁损，帅属以为言，咸曰：“咸
首可断，滥请不可得。”蜀岁收激赏，权输绢钱，民以为
病。咸白安节，核入节出，奏岁减二十馀万缗。擢知资
州。时久旱，咸被命，即请帅臣发粟二千馀石以振。明
年，东、西川皆旱，总制二司议蠲民赋而虑亏国课，咸
请增印未补，发引百有九万以偿所蠲，议遂决。大修
学宫，政以最闻。改知普州。开禧元年，边事兴，四川宣
抚使程松奇其才，辟主管机宜文字。咸首贻书论兵
不可轻动，劝松“搜人才，练军实、考图籍，以疏财用之
源，视险要以决攻守之计；约大将面会，以免疑忌之
嫌；捐金帛募死士，以明间探之远出，虚𢭏奇之策，审
于当用，幸胜趋利之谋，寝而勿行。”松复书深纳，然实
不能用。副使吴曦蔑视松易置将兵，不关白正，使松
务为简贵，咸忧之。复说松收梁、洋以北义士为缓急，
用据险厄，立关堡，杜支径，以备不虞，松又不能用。迁
利路转运判官。曦叛臣于金，关外四州继没，人情大
骇，咸留大安军督军粮，檄其守杨震仲振流民备奸
盗，众稍安。安丙密以曦反谋告咸，咸即遣人告松，松
不之察。曦以咸蜀名士，欲首胁之以令其馀，檄咸议
事，咸不往，遂之利州扺城外，伪都运使徐景望已挟
兵入居台治。英宗讳日，“景望大合乐以享”，咸力拒之。
初，咸自大安东下，遇伪将褚青，与语，青有悔意。至是
以主管文字王釜、福艾可与共事，欲结二人诛景望，
烧栈阁，绝曦援兵。既而釜弃官归，咸以青不可保，谋
遂沮。李道传问咸计将安出？咸曰：“事极不过一死耳，
必不为吾蜀累也。”语家子钦曰：“咸受国恩厚，义当击
贼，恨无兵权，独有下策，削发以全臣节。”会曦以书招
之急，咸答书劝其禀命，既而欲亲谕之，遂行。遇伪统
领孟可道，知曦已僭乱，曰：“吾书不可用矣。”还至后鏊
入帐中，以刀自断其结，披缁而出。景望遣兵拘咸于
岸，曦闻怒甚，吴𪾢劝曦召咸主武兴寺，因杀之，安丙
力为救解，乃得释归。曦既诛，咸语诸子曰：“吾不能讨
贼，而弃官守罪也。”上表自劾，安丙、杨辅等皆勉其出。
丙寻奏以咸总蜀赋，从之。时僭乱后，帑藏赤立，咸至
武兴，与丙商榷利病，兵政财计，合为一家。请丙奏于
朝，核诸司羡馀，移支常平、广惠米，铸当五钱，榜卖官，
并权截四路上供，汰弱兵二万馀，规画备至，故军兴
增支之数八千七百五十馀万，皆不取于民。咸总赋
之，始赡军帑，廪缗不过一千四百五万，馀粮不过九
十一万馀，料不过二万馀。咸昼夜精勤，调度有方，不
二岁，益昌大军库有楮引百八十万，成都免引场桩
拨二百一十馀万，城下三仓军粮四十馀万石，预借
米本一百一十馀万，又别贮军粮百四十九万石，料
七万馀，而布帛、丝绵、铜铁钱与祠牒不预焉。剑外民
久苦役调，或建议调东、西两路“及夔路丁壮共其劳。”
令始下，民惮行，驰愬于安，丙乞计直输钱，以免行。久
而不克输者十五馀万，咸蠲之。蜀钱引旧约两界五
千馀万，半藏于官，自军兴，引皆散于民，宣总三司增
刱三界，通行八千馀万，价日益落，咸捐一千二百馀
万缗，以收十九界之半。又与丙议，合茶马司之力，再
收九十一界，续造九十三界以兑之。于是引价复昂，
籴价顿减。嘉陵江流忽浅，或云金人截上流。咸不动，
疏而导之，自益昌至于鱼梁，馈运无阻。金州地险，咸
增馈米以实之。人皆曰：“金州之险，金人不可向，何益
之为？”咸曰：“敌至而虑，无及矣。”未几，金人犯上津，守赖
以固。召为司农少卿，卒。丙列奏其功，赐谥勤节。初，宣
谕使吴猎尝表其节，诏进二秩，咸乞回赠所生父母
焉。